ཕྲན་ནི་ནུབ་ཕྱོགས་ཀྱི་གླིང་ཆེན་དུ་ཆགས་པའི་གསང་གསུམ་བོན་གྱི་མཛོད་འཛིན་ཡོངས་འཛིན་ཆེན་མོའི་གདན་ས་བཞི་པ་གཤེན་བསྟན་དར་རྒྱས་གླིང་དུ་སྨྲ་དབང་མི་ཡི་སེང་གེ་༧སྐྱབས་རྗེ་ཡོངས་འཛིན་རིན་པོ་ཆེའི་སྐུ་མདུན་ནུབ་ཕྱོགས་པའི་བོན་གྲོགས་ཚོའི་ལྷན་དུ་སྒོ་གསུམ་མཚམས་ལ་ཞུགས་ཏེ།བླ་མེད་རྫོགས་པ་ཆེན་པོའི་གཞི་ཁྲེགས་ཆོད་ཀྱི་ལྟ་བ་དང་།ལམ་འོད་གསལ་ཐོད་རྒལ་གྱི་ཉམས་ལེན་ལ་བརྩོན་བཞིན་ཡོད་པའི་སྐབས་སུ་ཁྱེད་ཀྱི་སྐུ་མཆོག་གདོད་མ་ཀུན་བཟང་གི་རྒྱལ་སར་གཤེགས་ལ་ཉེ་བའི་གནས་ཚུལ་ཐོས་པ་དང་།ངས་ལག་གཉིས་མགོར་འཇུས་ཏེ་རྒྱུང་ཞག་ཆུ་ཡི་སྒྲོན་མ་ནས་མིག་ཆུའི་ཐིག་ཕྲེང་ལྷུད་ལྷུད་དུ་འབྲུག་བཞིན་ཕྲུ་གུ་མས་བོར་བའི་མྱོང་ཚོར་དང་སེམས་སྡུག་གི་དབུག་རིང་འབྱིན་བཞིན་གནས་མལ་དུ་ལུས།ཁྱེད་ནི་བསྟན་དང་འགྲོ་བའི་དོན་ཅུང་ཙམ་མི་བཞུགས་པར་སྐུ་ཡི་བཀོད་པ་གཞི་དབྱིངས་སུ་བསྡུས་པ་ཅི་ཡི་དོན།བདག་ལྟ་བུ་སྐྱེ་བོའི་ཚོགས་རྣམས་བདག་འཛིན་དང་ལས་ཉོན་གྱི་འཆིང་བ་ལས་མ་གྲོལ་བས།ཁྱེད་ཀྱི་ཐུགས་རྗེ་དང་།བྱིན་རླབས་ནི་ཤིན་ཏུ་དགོས་གལ་ཆེ་བས།སྐུ་མཆོག་རིན་པོ་ཆེ་བསྟན་འགྲོའི་དོན་དུ་མི་འགྱུར་བརྟན་པར་བཞུགས་པའི་རེ་བའི་གདུང་འབོད་ལ་ཐུགས་དགོངས་ཅུང་ཙམ་མི་མཛད་པ་ཅི་ཡིན་སྙམ་པའི་སེམས་གདུང་སེམས་ངང་མིག་གཉིས་ཅེར་རེ་མཁའ་དབྱིངས་སུ་བལྟས་ཏེ་ཅི་བྱ་ལྟོས་བྲལ་ངང་དུ་ལུས།